钦定古今图书集成/明伦汇编/官常典/第700卷 > 《伍子胥论》苏轼
## 钦定古今图书集成/明伦汇编/官常典/第700卷 > 《伍子胥论》苏轼

楚平王既杀伍奢、伍尚，而伍子胥亡入吴，事吴王阖
闾。及楚平王卒，子昭王“立后子胥与孙武兴兵及唐
蔡伐楚，夹汉水而阵，楚大败，于是吴王乘胜而前，五
战遂至郢。楚昭王出亡，吴兵入郢，子胥求昭王，既不
得，乃掘平王墓，出其尸，鞭之三百，以报父兄之仇。”《东
坡》曰：“子胥种、蠡皆人杰，而扬雄曲士也，欲以区区之”
学，瑕疵此二人者，以三谏不去，鞭尸藉馆，为子胥之
罪；以不强谏勾践，而栖之会稽，为种、蠡之过；雄闻古
有“三谏当去”之说，即欲以律天下士，岂不陋哉？三谏
而去，为人臣交浅者言也。如宫之奇、泄冶乃可耳。至
如子胥，吴之宗臣，与国存亡者也，去将安往哉？百谏
不听，继之以死可也。孔子去鲁，未尝一谏，又安用三？
“父受诛，子复仇，礼也；生则斩首，死则鞭尸，发其至痛，
无所择也。”是以昔之君子，皆哀而恕之，雄独非人子
乎？至于藉馆、阖闾与群臣之罪，非子胥意也。勾践困
会稽，乃能用二子，若先战而彊谏以死之，则雄又当
以子胥之罪罪之矣。此皆儿童之见，无足论者。不忍
二子之见诬，故为一言。